Komission tiedonanto annettu 5 päivänä marraskuuta 1998 yhteisön tavaramerkkiä koskevaan hakemukseen perustuvan etuoikeutetun kohtelun myöntämisestä tavaramerkeistä annetun Taiwanin lain mukaisesti (yhteisön tavaramerkistä annetun neuvoston asetuksen (EY) N:o 40/94 29 artiklan 5 kohta)



Virallinen lehti nro C 351 , 18/11/1998 s. 0003 - 0003



KOMISSION TIEDONANTO annettu 5 päivänä marraskuuta 1998 yhteisön tavaramerkkiä koskevaan hakemukseen perustuvan etuoikeutetun kohtelun myöntämisestä tavaramerkeistä annetun Taiwanin lain mukaisesti (yhteisön tavaramerkistä annetun neuvoston asetuksen (EY) N:o 40/94 29 artiklan 5 kohta) (98/C 351/03) Komission tiedonannon 96/C 335/03 (1) mukaan Taiwanin kansalaiset voivat olla yhteisön tavaramerkin haltijoita yhteisön tavaramerkistä annetun neuvoston asetuksen (EY) N:o 40/94 5 artiklan 1 kohdan d alakohdan mukaisesti. Samassa tiedonannossa komissio totesi kuitenkin, että asiaa koskevan sopimuksen puuttuessa yhteisön ja Taiwanin välillä Taiwanin kansalaiset eivät voi hyötyä Taiwanissa aikaisemmin rekisteröityyn tavaramerkkiin perustuvasta etuoikeudesta jättäessään yhteisön tavaramerkkiä koskevan hakemuksen samasta tavaramerkistä. Asetuksen N:o 40/94 (2) 29 artiklan 5 kohdassa, sellaisena kuin se on muutettuna asetuksella (EY) N:o 3288/94 (3), säädetään, että henkilö, joka on asianmukaisesti jättänyt tavaramerkkiä koskevan hakemuksen valtiossa, joka ei ole Pariisin yleissopimuksen tai Maailman kauppajärjestön perustamissopimuksen osapuoli, voi vaatia mainittuun hakemukseen perustuvaa etuoikeutta jättääkseen yhteisön tavaramerkkiä koskevan hakemuksen saman tavaramerkin osalta vain silloin, kun kyseinen valtio hyväksyy yhteisön tavaramerkkiä koskevan hakemuksen ensimmäiseksi hakemukseksi, kun vaaditaan etuoikeutta saman merkin rekisteröimiseen kyseisen valtion tavaramerkkivirastossa. Edellä mainitun komission tiedonannon julkaisemisen jälkeen komissio ja Taiwan ovat neuvotelleet mahdollisista ratkaisuista etuoikeutettua kohtelua koskevaksi sopimukseksi. Taiwanin ja Euroopan komission valtuuskunnat pääsivät seuraavaan etuoikeutettua kohtelua koskevaan sopimukseen. "Tavaramerkkien rekisteröinti Taiwanin kansallinen standardoimisvirasto hyväksyy tavaramerkeistä annetun Taiwanin lain 4 artiklan mukaisesti etuoikeutettua kohtelua koskevat vaatimukset, jotka perustuvat sisämarkkinoilla toimivalle yhdenmukaistamisvirastolle (tavaramerkit ja mallit) jätettyyn ensimmäiseen yhteisön tavaramerkin rekisteröintiä koskevaan hakemukseen. Yhdenmukaistamisvirasto hyväksyy yhteisön tavaramerkistä annetun neuvoston asetuksen (EY) N:o 40/94 29 artiklan 5 kohdan mukaisesti etuoikeutettua kohtelua koskevat vaatimukset, jotka perustuvat Taiwanin kansalliselle standardoimisvirastolle jätettyyn ensimmäiseen tavaramerkin rekisteröintiä koskevaan hakemukseen. Edellä mainittujen säännösten soveltamiseksi molemmat osapuolet viittaavat teollisoikeuden suojelemista koskevan Pariisin yleissopimuksen 4 artiklaan." Nämä päätelmät sisällytettiin Euroopan komission ja Taiwanin, Penghun ja Matsun erillisen tullialueen väliseen WTO:hon liittymistä koskevaan neuvottelupöytäkirjaan 23 päivänä heinäkuuta 1998. Osapuolet sopivat, että sopimus tulee voimaan 1 päivänä elokuuta 1998. (1) EYVL C 335, 9.11.1996, s. 3. (2) EYVL L 11, 14.1.1994, s. 1. (3) EYVL L 349, 31.12.1994, s. 84.